Kommissionens direktiv 2001/57/EF

af 25. juli 2001

om ændring af bilagene til Rådets direktiv 86/362/EØF, 86/363/EØF og 90/642/EØF om fastsættelse af maksimalgrænseværdier for indholdet af pesticidrester i og på korn, i og på levnedsmidler af animalsk oprindelse og på og i visse produkter af vegetabilsk oprindelse, herunder frugt og grøntsager

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn(1), senest ændret ved Kommissionens direktiv 2001/39/EF(2), særlig artikel 10,

under henvisning til Rådets direktiv 86/363/EØF af 24. juli 1986 om fastsættelse af maksimalgrænseværdier for indholdet af pesticidrester i og på levnedsmidler af animalsk oprindelse(3), senest ændret ved Kommissionens direktiv 2001/39/EF(4), særlig artikel 10,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsage(5), senest ændret ved direktiv 2001/48/EF, særlig artikel 7,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(6), senest ændret ved direktiv 2001/49/EF(7), særlig artikel 4, stk. 1, litra f), og

ud fra følgende betragtninger:

(1) Det aktive stof fluroxypyr blev optaget i bilag I til direktiv 91/414/EØF ved Kommissionens direktiv 2000/10/EF(8). Kommissionen har endnu ikke fastsat harmoniserede maksimalgrænseværdier for dette aktive stof. Det er ønskeligt med harmoniserede maksimalgrænseværdier både set ud fra et folkesundhedsmæssigt og et handelsmæssigt synspunkt.

(2) Efter at stoffet var optaget i bilag I, godkendte medlemsstaterne en række plantebeskyttelsesmidler, der indeholder det, i henhold til artikel 4 i direktiv 91/414/EØF og fastsatte midlertidige maksimalgrænseværdier i henhold til artikel 4, stk. 1, litra f) i nævnte direktiv. Midlerne er godkendt til anvendelse som herbicid i frugtplantager eller som herbicid efter fremspiring på æbler, oliven, løg og korn, og på enge og græsgange. I overensstemmelse med direktivet er grænseværdierne og de oplysninger, som de er baseret på, blevet meddelt Kommissionen. Disse oplysninger og data fra andre kilder er blevet gennemgået og er tilstrækkelige til, at der kan fastsættes maksimalgrænseværdier.

(3) I henhold til artikel 5 i direktiv 86/363/EØF skal midlertidige maksimalgrænseværdier for animalske produkter, der er fastsat i henhold til artikel 4, stk. 1, litra f), i direktiv 91/414/EØF, anføres i bilag II til direktiv 86/363/EØF.

(4) Med optagelsen i bilag I til direktiv 91/414/EØF afsluttedes den tekniske og videnskabelige vurdering af fluroxypyr den 30. november 1999 i form af Kommissionens reviderede vurderingsrapport for fluroxypyr. I rapporten er den accepterede daglige indtagelse (ADI) for fluroxypyr fastsat til 0,8 mg/kg legemsvægt/dag. Forbrugernes livslange eksponering for fødevarer behandlet med fluroxypyr er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af WHO(9), og det er blevet beregnet, at de maksimalgrænseværdier, der er fastsat i dette direktiv, ikke giver anledning til overskridelse af ADI.

(5) Der blev ikke fundet akutte toksiske virkninger, som kræver fastsættelse af en akut referencedosis, under den vurdering og drøftelse, der gik forud for optagelsen af fluroxypyr i bilag I til direktiv 91/414/EØF.

(6) For at beskytte forbrugerne mod at blive eksponeret for rester i eller på produkter, for hvilke der ikke er givet nogen godkendelse, bør maksimalgrænseværdierne sættes til bestemmelsesgrænseværdien for alle de produkter, der er omfattet af direktiv 86/362/EØF, 86/363/EØF og 90/642/EØF. Det forhold, at der på EF-plan fastsættes midlertidige maksimalgrænseværdier, hindrer ikke medlemsstaterne i at fastsætte midlertidige maksimalgrænseværdier for fluroxypyr i henhold til artikel 4, stk. 1, litra f), i direktiv 91/414/EØF og dets bilag VI.

(7) Fire år anses for at være en tilstrækkelig lang periode til at fastsætte de fleste yderligere anvendelsesformål i for fluroxypyr. Derefter bør de midlertidige maksimalgrænseværdier gå over til at være definitive.

(8) EF's handelspartnere er er blevet hørt angående de grænseværdier, der er fastsat i dette direktiv, via Verdenshandelsorganisationen (WTO), og deres bemærkninger til disse grænseværdier er blevet taget i betragtning. Der er ikke fastsat nogen Codexmaksimalgrænseværdier for fluroxypyr. Kommissionen vil undersøge muligheden for at fastsætte maksimalgænseværdier for andre kombinationer af pesticider og afgrøder end de heri nævnte, hvis der forelægges acceptable data.

(9) Der er taget hensyn til udtalelser fra Den Videnskabelige Komité for Planter, især råd og henstillinger om beskyttelse af forbrugere af fødevarer, der er behandlet med pesticider.

(10) Dette direktiv er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

Følgende indsættes i del A i bilag II til direktiv 86/362/EØF:

">TABELPOSITION>"

Artikel 2

Følgende indsættes i del B i bilag II til direktiv 86/363/EØF:

">TABELPOSITION>"

Artikel 3

I bilag II til direktiv 90/642/EØF indsættes kolonnen med overskriften "Fluroxypyr og estere deraf udtrykt som fluroxypyr", der står i bilaget til nærværende direktiv.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 28. februar 2002. De underretter straks Kommissionen herom.

Disse bestemmelser anvendes fra den 1. marts 2002.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 5

Dette direktiv er rettet til medlemsstaterne.

Udfærdiget i Bruxelles, den 25. juli 2001.

På Kommissionens vegne

David Byrne

Medlem af Kommissionen

(1) EFT L 221 af 7.8.1986, s. 37.

(2) EFT L 180 af 3.7.2001, s. 26.

(3) EFT L 221 af 7.8.1986, s. 43.

(4) EFT L 148 af 1.6.2001, s. 70.

(5) EFT L 350 af 14.12.1990, s. 71.

(6) EFT L 230 af 19.8.1991, s. 1.

(7) EFT L 176 af 29.6.2001, s. 61.

(8) EFT L 57 af 2.3.2000, s. 28.

(9) "Guidelines for predicting dietary intake of pesticide residues (revised), prepared by the GEMS/Food Programme in collaboration with the Codex Committee on Pesticide Residues", offentliggjort af World Health Organisation i 1997 (WHO/FSF/FOS/97.7).

BILAG

>TABELPOSITION>